

VLADA REPUBLIKE HRVATSKE

Zagreb, 31. prosinca 2024.

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

|  |  |
| --- | --- |
|  **Predlagatelj:** | Ministarstvo rada, mirovinskoga sustava, obitelji i socijalne politike |

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

|  |  |
| --- | --- |
| **Predmet:** | Prijedlog zaključka o prihvaćanju Dodatka IV. Kolektivnom ugovoru za državne službenike i namještenike  |

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

Banski dvori | Trg Sv. Marka 2 | 10000 Zagreb | tel. 01 4569 222 | vlada.gov.hr

**Prijedlog**

Na temelju članka 31. stavka 3. Zakona o Vladi Republike Hrvatske (Narodne novine, br. 150/11, 119/14, 93/16, 116/18, 80/22 i 78/24) Vlada Republike Hrvatske je na sjednici održanoj \_\_\_\_\_\_\_\_ 2024. godine donijela

**Z A K LJ U Č A K**

1. Prihvaća se Dodatak IV. Kolektivnom ugovoru za državne službenike i namještenike, u tekstu koji je dostavilo Ministarstvo rada, mirovinskoga sustava, obitelji i socijalne politike aktom KLASA: 152-02/24-01/01, URBROJ: 524-13-01/1-24-19, od 30. prosinca 2024. godine
2. Ovlašćuje se Marin Piletić, ministar rada, mirovinskoga sustava, obitelji i socijalne politike za potpisivanje Dodatka IV. Kolektivnom ugovoru iz točke 1. ovoga Zaključka.
3. Zadužuje se Ministarstvo rada, mirovinskoga sustava, obitelji i socijalne politike da o ovom Zaključku izvijesti Pregovarački odbor sindikata državne službe.

Klasa:

Urbroj:

Zagreb, \_\_\_\_\_\_\_\_\_\_\_\_

PREDSJEDNIK

 mr. sc. Andrej Plenković

**OBRAZLOŽENJE**

Vlada Republike Hrvatske i reprezentativni sindikati državne službe zaključili su 6. svibnja 2022. godine Kolektivni ugovor za državne službenike i namještenike („Narodne novine“, br. 56/22, 127/22 – Dodatak I., 58/23 – Dodatak II., 128/23 – Dodatak III. i 29/24 – Izmjene i dopune, u daljnjem tekstu: Kolektivni ugovor), a koji je sklopljen na određeno vrijeme od četiri godine.

Ovim Kolektivnim ugovorom utvrđuju se prava i obveze iz rada i po osnovi rada državnih službenika i namještenika zaposlenih u državnim tijelima, odnosno tijelima državne uprave, za čije se plaće i druga materijalna prava sredstva osiguravaju u državnom proračunu, odnosno riznici prema posebnom propisu.

Sindikat policije Hrvatske, kao reprezentativni sindikat državne službe, dostavio je dana 16. rujna 2024. godine Zahtjev za otvaranje pregovora o visini osnovice za izračun plaće, odnosno otvaranje kolektivnih pregovora radi sklapanja dodatka Kolektivnom ugovoru ili izmjena i dopuna Kolektivnog ugovora.

Vlada Republike Hrvatske je na sjednici održanoj 14. studenoga 2024. godine donijela Odluku o pokretanju postupka pregovora o sklapanju izmjena i dopuna Kolektivnog ugovora za državne službenike i namještenike i imenovanju pregovaračkog odbora Vlade Republike Hrvatske, KLASA: 022-03/24-04/413, URBROJ: 50301-05/14-24-2.

Pregovori s reprezentativnim sindikatima državne službe započeli su 19. studenoga 2024. godine i trajali su do 27. prosinca 2024. godine. Održano je pet sastanka te su se pregovarački odbori sporazumjeli o povećanju osnovice za izračun plaće državnih službenika i namještenika za 3% od 1. veljače 2025. godine, isplata u ožujku za veljaču te dodatno povećanje od 3% od 1. rujna 2025. godine, isplata u listopadu za rujan.

Osnovica za izračun plaće službenika i namještenika tako će u 2025. godini iznositi 947,18 eura bruto za razdoblje od 1. siječnja 2025. do 31. siječnja 2025. godine, 975,60 eura bruto od 1. veljače 2025. do 31. kolovoza 2025. godine te 1.004,87 eura bruto od 1. rujna 2025. pa nadalje.

Pregovarački odbori su se usuglasili i da će se uvećanje za rad noću počevši od 1. siječnja 2025. godine umjesto dosadašnjih 40% iznositi 50 %.

Također, osnovica za jubilarnu nagradu u 2025. godini povećava se sa 240 eura neto na 300 eura neto, a otpremnina radi odlaska u mirovinu umjesto dosadašnje dvije osnovice iznosit će 2,5 osnovice.

Usuglašeno je i da će se o pravu, visini, načinu i početku isplate naknade za troškove prehrane pregovarati tijekom pregovora koji će se voditi u 2025. godini.

Prijedlog Dodatka IV. Kolektivnog ugovora dostavljen je pregovaračkom odboru sindikata državne službe te su svi reprezentativni sindikati državne službe suglasni s dostavljenim tekstom.

Slijedom navedenoga, predlaže se Vladi Republike Hrvatske da prihvati Dodatak IV. Kolektivnom ugovoru u predloženom sadržaju. Zaključkom se ujedno predlaže ovlastiti ministra rada, mirovinskoga sustava, obitelji i socijalne politike Marina Piletića za potpisivanje Dodatka IV. Kolektivnom ugovoru te se predlaže zadužiti Ministarstvo rada, mirovinskoga sustava, obitelji i socijalne politike da o ovom Zaključku izvijesti Pregovarački odbor sindikata, kako bi se moglo pristupiti potpisivanju Dodatka IV. Kolektivnom ugovoru.